Au non de notre Seigneur, Amen. En lan de liencarnation dicelli courrent mil trois cens quatre vins et treze, le diemeinche landemain de la feste de sainte Lucie virge. Nous, Jehans diz Ligier de Charrey, demorant a Gilley, et Marion, sa femme. Cest assavoir je, la dicte Marion, du loux licence, auctoritey et consentement de mon dit mari a moy donne quant ad ce par li, et a la quelle Marion ma femme je, li diz Jehans quant es chouses cy apres escriptes faire tenir, promettre ou outroiher et acomplir par elle, ay donne et donne auctoritey, loux licence et consentement. Faisons savoir a touz ceux qui verront et ouront ces presentes lettres, et en virey coignoissance et confession, que nous, de notre bonne voluntey, et je, la dicte Marion, de lauctoritey que dessus, vendons, baillons, cedons, quittons et delivrons a touz jours mais, pour nous et nous hoirs et chascuns de nous diz mariez, par soy et pour le tout, cest assavoir des maintenant et apres deux ans pruchainement et courant a venir, deux fruiz levenz par et emportans a religieuses et honnestes personnes monseigneur labbey et couvent de leglise de Cisteaux pour eux et leurs successeurs a lusaige et au profit de loffice de la porte de la dicte eglise de Cisteaux et du portier de Cisteaux qui pour le temps sera perpetuelmant ou temps advenir, la mitie pour indevis de une piece de prey contenant une soicture et trois quartiers de prey, assise en la praerie de Velers sus Soone, sus la roye du mur du pasquier de Paigney, apres lez prez dez diz religieux de Cisteaux que lon dit le prey Es Convers dune part, et le prey Thiebaut Broichart daultre part. Item en la dicte pree, ou lieu dit En La Maire Gras et le molain, la mitie pour indevis de une soicture de prey apres le prey Guienot Ligier de Charrey, frere de moy, le dit vendeur, dune part, et apres le prey Guillaume Quoquart, et le prey des hoirs Gauthier La Belle de Charrey daultre, et fiert sus le prey Jacot Raneri. Item en la dite pree, la mitie pour indevis comme dit est, de demie soicture de prey sus le molet, apres le prey dez diz religieux dune part, et les hoirs Jehan Agnelot daultre, et apres le prey Dalphine, femme de Jehanin Euvrart de Rovre, daultre part. Frans et quittes lez prez dessus diz de toutes servitutes quelconques [et] partent lez prez dessus diz et confinez, venduz comme dit est pour indevis au dit Guienot Ligier, frere de moy, le dit Jehan Ligier, vendeur, en la maniere qui sensehuit : cest assavoir quar li diz Guienoz Ligier ay emporte et prant une annee les fruiz de la dicte soicture et trois quartiers de prey assis sus la roye du mur du pasquier de Paigney dessus confine, et lautre annee li diz Guienoz emporte les fruiz de la dite soicture ou lieu dit En Maire Gras et le molain, et auxi lez fruiz de la dite demie soicture sus le molet dessus confinez et divisiez. Et nous, li diz vendeurs, emportons auxi une annee les fruiz de la dicte soicture et trois quartiers de prey, et laultre annee les fruiz de la dicte soicture et demie. Et par la maniere quil est dessus divisiez et par ensuit se partiront lez fruiz dez prez dessus diz dois cy en avant entre le dit Guienot et lez religieux dessus diz. Et ceste vendue faisons nous, li diz vendeurs et chascun de nous, pour le tout, dez prez dessus diz aux diz religieux a touz jours mais et comme dit est, pour le prix de onze frans, de bon our et de juste pois du quoing du roy de France notre seigneur, a nous paiez et delivrez par la main de religieuse personne dan Joce de Valentigney, cellerier et pourtier de la dicte eglise de Cisteaux. Et nous en tenons pour bien paiez et contenz, et en quittons dez diz onze frans lez religieux dessus diz. Des quelx prez par nous venduz comme dit est, nous, lez diz vendeurs et chascun de nous, pour le tout, nous devestons pour nous et nous hoirs a touz jours mais, et lez diz religieux, pour eux et leurs successeurs, au profit et a lusaige de la dite porte et du dit portier de Cisteaux qui par le temps sera, perpetuelmant en revestons pour la teneur de ces presentes lettres. Et premettons nous, lez diz mariez, vendeurs et chascun de nous, pour le tout, pour nous et nous hoirs, les quelx nous obligent quant ad ce, et je, la dicte Marion, de lauctoritey que dessus, par nous seremenz par ce donne sur Sains Euvangiles, et sur lobligation de touz nous biens meubles et nonmeubles presens et advenir, contre le dit vendaige, par nous faiz, dez prez dessus diz, et la teneur de ces presentes lettres […] venir dois cy en avant ne faire venir par aultre, aincez le tenrons et aurons agreable a touz jours mais senz corrumpre. Et lez prez dessus diz, par nous venduz comme dit est, nous et chascun de nous, pour le tout, contrevenir et garentir aux diz religieux et a leurs successeurs a touz jours mais, frans et quittes de touz servitutes envers et contre touz, en jug et deffors a nous missions et despens saul et retenu a Jehan Moufflot de Charrey, lez diz deux ans deux fruiz levanz, par lez quelx il ay a tenir lez diz prez, par nous dessus venduz, par maniere de gaige et par raison de aultre contral devant fait. Et renonce en ce fait a toutes exceptions, barres, raisons et deffenses qui pourraient estre dites contres la teneur de ces presentes lettres. Et quant a faire tenir et acomplir lez chouses dessus dites nous, et chascun de nous, par soy veullons estre contrainz comme de chouse adjugee par la court de monseigneur le duc de Bourgogne, a la juridiction de la quelle, quant ad ce nous submettons nous nous hoirs et touz nous biens. En tesmoin de la quelle chouse, nous avons requis le seel de la dicte court estre mis a ces presentes lettres. Cest fait en la presence de Jehan Le Bourrellet de Gilley, coadjuteur de monseigneur Jehan, chambellan de Beaulne, tabellion de Nuiz pour monseigneur le duc, Vincent Damotet de Flaig[y], et Guillaume Asuerez, aultrement de baillez de Gilley, tesmoins ad ce requis, lan et le jour dessus diz. [Signé] J. Bourrelet.